ኢትዮጵያ በአባይ የውሃ አጠቃቀም ላይ ያላት አቋም ለሌሎች ሀገራት ምሳሌ የሚሆን ነው … አቶ አለማየሁ ተገኑ
ኢትዮዽያ በአባይ ውሃ አጠቃቀም ላይ ያላት አቋም በአለም መድረክ ተቀባይነት ያለውና ለሌሎች ሀገራት ምሳሌ የሚሆን ነው አሉ የውሃ ፤ መስኖና ኢነርጂ ሚኒስትሩ። ትናንት በአዲስ አበባ በተካሄደውና ግድቡ ያለበትን ደረጃ በሚገመግመው የውይይት መድረክ ነው አቶ አለማየሁ ይህን ያሉት። ሚኒስትሩ ሀገሪቱ ማንም ሀገር ባላደረገው መልኩ የታላቁ ህዳሴ ግድብ ግንባታ ፕሮጀክት ዲዛይንን ለግምገማ ማቅረቧ ለዚህ ማረጋገጫ መሆኑን ነው የጠቀሱት። አገሪቱ በራሷ ተነሳሽነት አለም አቀፍ የባለሙያዎች ቡድን እንዲቋቋም ማድረጓና ቡድኑም የታላቁ ህዳሴ ግድብ በሱዳንና ግብፅ ላይ ተፅእኖ እንደማያደርስ በጥናት ማረጋገጡም ሌላው  ማሳያ መሆኑን ተናግረዋል። የኮሙኒኬሽን ጉዳዮች ሚኒስትሩ አቶ ሬድዋን ሁሴን በበኩላቸው ፥ ታላቁ የህዳሴ ግድብ ኢትዮዽያ ያለ ማንም ድጋፍ በራሷ አቅም ታላላቅ የሀይል ማመንጫ ፕሮጀክቶችን የመስራት ደረጃ ላይ መድረሷን ያረጋገጠ ነው ብለዋል። የታላቁ ህዳሴ ግድብ አሁን ያለበትን የግንባታ ደረጃን በተመለከተ በግድቡ የኮንክሪት ሙሊት ስራ እንዲሁም ከአራቱ የውሃ ማስተላለፊያ መስመር ዝርጋታ ውስጥ የአንዱ መስመር ስራ የተጀመረ ሲሆን ፥ የባለ 400 ኪሎ ቮልት የኤሌክትሪክ ማስተላለፊያ ስራም በመጠናቀቅ ላይ እንደሚገኝ ተመልክቷል። በአባይ ወንዝ አጠቃቀም ላይ የኢትዮጵያ አቋም ግልፅና ሁሉንም የተፋሰሱ አገራት ፍትሃዊ በሆነ መንገድ ተጠቃሚ የሚያደርግ መሆኑ የተወሳ ቢሆንም፤ የግብፅ በአባይ ወንዝ አጠቃቀም ላይ አንድ አይነት አቋም አለመያዝ  እንዲሁም ፍትሃዊ ባለሆነ መንገድ አባይን ለብቻ ለመጠቀም ያላት ፍላጎት ፤ ከተፋሰሱ ሀገራት ጋር ለተደረገው ድርድር  እንቅፋት መሆኑም ነው የተጠቀሰው። ከተፋሰሱ አገራት ጋር በትብብር መስራትን የመረጠችው ሱዳን በአንፃሩ ለግድቡ ስኬት ድጋፏን በተደጋጋሚ መግለጿና ከዚህ በፊት ለግድቡ ግንባታ የሚያግዝ የግንባታ እቃዎች ድጋፍ ማድረጓም በማሳያነት ተወስቷል። ኢትዮጵያ ወደፊትም የታላቁ ህዳሴ ግድብ ግንባታን ማፋጠን ፣ ሁሉንም የተፋሰሱ አገራት ተጠቃሚ በሚያደርግ መልኩ በአባይ ወንዝ ዙሪያ በትብብር መስራት እና ይህንንም አቋሟን ለአለምአቀፉ ማህበረስብ እንዳስፈላጊነቱ የማሳወቅ አቅጣጫን  ይዛ እንደምትቀጥልም ነው በውይይቱ  የተመለከተው። (ኤፍ.ቢ.ሲ.)